Kebersihan ‘cermin’ budaya masyarakat
KUCHING: Penglibatan komuniti bersama Pihak Berkuasa Tempatan (PBT) seperti Dewan Bandaraya Kuching Utara (DBKU) adalah penting dalam usaha sama membentuk sebuah komuniti yang maju dari setiap aspek kehidupan. Ahli Dewan Undangan Negeri (ADUN) Demak Laut, Dr. Hazland Abang Hipni berkata demikian pada Majlis Pelancaran Progam Inisiatif Inklusiviti Bersama Komuniti Kampung Senari di sini, semalam. “Hidup dalam komuniti ini ibarat satu keluarga, apabila semangat kerjasama dalam kalangan komuniti semakin erat dan melahirkan rasa kepunyaan. “Justeru, kita sebagai komuniti semakin harus mempunyai sikap tanggungjawab kepada komuniti kita sendiri,” ujarnya. Hazland turut menyatakan bahawa DBKU dan PBT sentiasa menyokong aktiviti kemasyarakatan yang bermanfaat demi kebaikan komuniti setempat. “Saya berharap pelaksanaan program seumpama ini dapat memantapkan inisiatif DBKU untuk mengurus tadbir Bandar raya Kuching menjadi sebuah bandar raya yang mesra komuniti. “Di samping itu, saya yakin program ini dapat memartabatkan kerjasama erat antara PBT dan DBKU dengan komuniti,” tambahnya. Beliau turut menggesa penduduk tempatan memupuk semangat kekitaan dan kepunyaan agar lebih bertanggungjawab dalam usaha mentransformasikan kampung menjadi lebih cantik, bersih dan selamat. Turut hadir, Datuk Bandar Kuching Utara, Datu Junaidi Reduan. Antara aktiviti yang dijalankan adalah gotong royong di jalan utama dan persekitaran kampung serta Pertandingan Nilai 3R Paling Tinggi. Oleh Akmal Adib Yusup 
See author's posts
